
                        REFERAT DE  APROBARE  A PROIECTULUI DE HOTĂRÂRE
privind trecerea din domeniul public al Municipiului Timişoara în domeniul privat al Municipiului Timişoara a terenului situat în str. Frederic Mistral nr. 13


	


             Terenul aferent clădirii situat   în str. Frederic Mistral nr. 13,  înscris în CF 406002 Timişoara  (CF vechi  3401  ), cu nr. top. 4170,4171  şi  suprafaţa de 1001 mp, a fost inclus în inventarul domeniului public al Municipiului Timişoara  la poziţia nr. 3525, atestat prin H.G.1016/2005 privind atestarea domeniului public al judeţului Timiş, precum şi al municipiilor, oraşelor şi comunelor din judeţul Timiş,  având număr de inventar  6115  şi valoarea  445445 lei.
 
 	 Imobilul –clădire  situat pe terenul respectiv a fost cumpărat în baza Legii 112/1995, iar terenul aferent casei  constituind curtea  şi grădina imobilului din str. Frederic Mistral, nr. 13, pe acest teren neavând acces decât proprietarul casei.

	Conform prevederilor Ordonanţei de Urgenţă nr.57/2019 privind codul Administrativ, art.361, alin.(2) ” Trecerea unui bun din domeniul public al unei unităţi administrativ-teritoriale în domeniul privat al acesteia se face prin hotărâre a consiliului judeţean, respectiv a Consiliului General al Municipiului Bucureşti ori a consiliului local al comunei, al oraşului sau al municipiului, după caz, dacă prin lege nu se dispune altfel.”

	Conform Legii 50/1991 republicată, art.13, alin. (1) ”Terenurile aparţinând domeniului privat al statului sau al unităţilor administrativ-teritoriale, destinate construirii, pot fi vândute, concesionate ori închiriate prin licitaţie publică, potrivit legii, în condiţiile respectării prevederilor documentaţiilor de urbanism şi de amenajare a teritoriului, aprobate potrivit legii, în vederea realizării de către titular a construcţiei. (2) Terenurile aparţinând domeniului public al statului sau al unităţilor administrativ-teritoriale se pot concesiona numai în vederea realizării de construcţii sau de obiective de uz şi/sau de interes public, cu respectarea documentaţiilor de urbanism aprobate potrivit legii.”

 	Având în vedere faptul că terenul respectiv nu este de uz sau de interes public, casa situată pe teren fiind cumpărată în baza Legii 112/1995, iar terenul  în suprafaţă de  1001 mp,   curtea imobilului şi grădina din str. Frederic Mistral  nr. 13, pe acest teren neavând acces decât proprietarul clădirii, domeniul public fiind definit conform Ordonanţei de Urgenţă nr.57/2019, art.286, alin. (4) ”Domeniul public al comunei, al oraşului sau al municipiului este alcătuit din bunurile prevăzute în anexa nr. 4, precum şi din alte bunuri de uz sau de interes public local, declarate ca atare prin hotărâre a consiliului local, dacă nu sunt declarate prin lege ca fiind bunuri de uz sau de interes public naţional ori judeţean”, considerăm necesară şi oportună aprobarea trecerii din domeniul public al Municipiului Timişoara în domeniul privat al Municipiului Timişoara a terenului situat în  str. Frederic Mistral nr. 13, înscris în CF 406002 Timişoara  (CF vechi  3401), cu nr. top. 4170,4171 în suprafaţă de 1001 mp şi modificarea   prin radierea poziţiei 3525 din  H.G.nr.1016/2005.

